Mėlynoji bitė

Mėlynoji bitė (Xylocopa valga) – bičių (Apidae) šeimos vabzdys.Lietuvos Raudonoji Knyga , Lututė 2007, 35 p. ISBN 978-9955-692-71-3.

 Išvaizda 
Kūnas 20-27 mm ilgio, juodas, apaugęs juodais plaukeliais. Sparnai su mėlynai violetinės spalvos blizgesiu.

 Biologija 
Skraido nuo gegužės pradžios iki rugpjūčio pabaigos. Lanko daugelio augalų stambesnius žiedus. Lizdus daro negyvoje, sausoje medienoje: senuose sudžiūvusiuose medžiuose, mediniuose stulpuose, įvairiuose mediniuose pastatuose. Urvai būna iki 30 cm ilgio. Vienam lizde būna iki 10–15 akelių. Nauja karta išsivysto ir lizdus palieka liepos pabaigoje – rugpjūčio mėn. Žiemoja suaugėlio stadijos supuvusiuose kelmuose ar statinių sienose. Gali gyventi tiek miškuose, tiek ir greta žmogaus.

 Paplitimas, gausumas 
Aptinkama Vakarų ir Vidurio Europoje (išskyrus šiaurinius regionus), Šiaurės Afrikoje, Viduriniuosiuose Rytuose, Turkijoje, Kaukaze, pietų Sibire, Centrinėje Azijoje, Mongolijoje.

XX a. pirmoje pusėje arealas Europos šiaurėje siekė net Pietų Suomiją ir Ladogos ežero pakrantes. Jaunų egzempliorių Lietuvoje buvo pastebėta Vilniuje, Markučiuose. Lenkijoje išliko tik pietrytinėje šalies dalyje. Išnykimo priežastys nėra tiksliai žinomos, manoma, jog dėl medinių statinių ir pavienių sausų medžių sumažėjimo. Rūšis įrašyta į Lietuvos, Rusijos ir Ukrainos raudonąsias knygas. Taip pat ir Rusijoje ši anksčiau paplitusi rūšis daug kur išnyko ar tapo labai reta. Pasauliniu mastu vis dar laikoma nekeliančia susirūpinimo.Terzo, M.; Nieto, A. (2013). "Xylocopa valga". IUCN Red List of Threatened Species. 2013: e.T13325229A13325391.

 Šaltiniai 

Kategorija:Plėviasparniai